ଚେନ୍ନାଇଃ ଯାହାକୁ ମୃତ ଭାବି ପରିବାର ଲୋକ ଫ୍ରିଜର୍ ବକ୍ସରେ ରଖି ଦେଇଥିଲେ। ପରେ ଜଣାପଡ଼ିଥିଲା ଯେ, ସେ ଜୀବିତ ଅଛନ୍ତି। ତାମିଲନାଡୁର ଚେନ୍ନାଇରେ ଏହି ଆଶ୍ଚର୍ଯ୍ୟକର ଘଟଣା ଘଟିଛି। ଜଣେ ୭୩ ବର୍ଷୀୟ ବୃଦ୍ଧଙ୍କୁ ତାଙ୍କ ସାନ ଭାଇ ମୃତ ଭାବି ପାଖାପାଖି ୨୦ ଘଣ୍ଟା ଯାଏ ଫ୍ରିଜର୍ ବକ୍ସରେ ରଖି ଦେଇଥିଲେ। ହେଲେ ପରେ ଜଣାପଡ଼ିଥିଲା ଯେ, ସେ ଜୀବିତ ଅଛନ୍ତି।
ବୃଦ୍ଧ ଜଣକ ଜୀବିତ ଜଣାପଡ଼ିବା ପରେ ତାଙ୍କୁ ତୁରନ୍ତ ହସ୍ପିଟାଲ୍ରେ ଭର୍ତ୍ତି କରାଯାଇଥିଲା। ଏହି ଘଟଣାକୁ ଡାକ୍ତରମାନେ ମଧ୍ୟ ଏକ ଚମତ୍କାର ବୋଲି ଭାବିଛନ୍ତି। କାରଣ ଫ୍ରିଜରରେ ୨୦ ଘଣ୍ଟା ରହିବା ପରେ ମଧ୍ୟ ବୃଦ୍ଧ ଜଣକ ଜୀବିତ ଅଛନ୍ତି। ବର୍ତ୍ତମାନ ବୃଦ୍ଧଙ୍କ ସ୍ୱାସ୍ଥ୍ୟାବସ୍ଥାରେ ସୁଧାର ଆସୁଥିବା ସୂଚନା ମିଳିଛି।
The Times Of India ର ରିପୋର୍ଟ ଅନୁସାରେ, ଚେନ୍ନାଇର କଦମପଟ୍ଟୀ ନିବାସୀ ୭୩ ବର୍ଷୀୟ ବାଲାସୁବ୍ରମଣ୍ୟା କୁମାର ତାଙ୍କ ଛୋଟ ଭାଇ ଶ୍ରବଣଙ୍କ(୭୦) ସହ ରୁହନ୍ତି। ସୋମବାର ଦିନ ବାଲାସୁବ୍ରମଣ୍ୟାଙ୍କ 'ମୃତ' ଦେହ ରଖିବା ପାଇଁ ଶ୍ରବଣ ଏକ ଫ୍ରିଜର ବକ୍ସ ମଗାଇଥିଲେ। ସେହିଦିନ ଅପରାହ୍ଣ ୪ଟାରେ ଦୋକାନ ଷ୍ଟାଫ୍ ଫ୍ରିଜର ବକ୍ସ ଡେଲିଭରି କରିଥିଲେ ଓ କହିଥିଲେ ଯେ ଏହାକୁ ୨ ଦିନ ପରେ ଆସି ନେଇଯିବେ। ଯେତେବେଳେ ଦୋକାନ ଷ୍ଟାଫ୍ ଜଣକ ଫ୍ରିଜର ବକ୍ସ ନେବା ପାଇଁ ଆସିଥିଲେ, ଏହି ସମୟରେ ଫ୍ରିଜରରେ ଥିବା ଶବ ହଲ୍ଚଲ୍ ହେଉଥିବା ଭଳି ତାଙ୍କୁ ଲାଗିଥିଲା। ଏହାପରେ ସେ ତୁରନ୍ତ ପୋଲିସ୍କୁ ଏସମ୍ପର୍କରେ ଜଣାଇଥିଲେ ଓ ଶେଷରେ ଜଣାପଡ଼ିଥିଲା ଯେ ବାଲାସୁବ୍ରମଣ୍ୟା ଜୀବିତ ଅଛନ୍ତି।
ପୋଲିସ୍ ସୂଚନା ଅନୁସାରେ, ବାଲାସୁବ୍ରମଣ୍ୟା ସୋମବାର ଦିନ ବେହୋସ୍ ହୋଇପଡ଼ିଥିଲେ। ଏହାପରେ ତାଙ୍କ ଛୋଟ ଭାଇ ଶ୍ରବଣଙ୍କୁ ଲାଗିଥିଲା ଯେ, ତାଙ୍କର ମୃତ୍ୟୁ ହୋଇଯାଇଛି। ଏଥିପାଇଁ ଶବକୁ ସଂରକ୍ଷଣ କରି ରଖିବା ପାଇଁ ସେ ଫ୍ରିଜର ବକ୍ସ ମଗାଇଥିଲେ ଓ ସେଥିରେ ସେ ବାଲାସୁବ୍ରମଣ୍ୟାଙ୍କୁ ରଖି ଦେଇଥିଲେ। ତେବେ ଶ୍ରବଣ ମାନସିକ ସ୍ତରରେ ଠିକ୍ ନ ଥିବା ପୋଲିସ୍ ଅନୁମାନ କରୁଛି।
